ב"ה

ממכתבי הרבי נגד התבוללות:

התוצאות של נישואי תערובת

כשמדובר ביהודי צריך להביט על נישואי תערובת קודם כל מנקודת המבט של התורה, שהיא תורת חיים, מורה־הדרך של היהודי בחיים ומקור החיים, לא רק בעולם הבא אלא גם בחיי העולם הזה. מכיוון שלאנשים שמעורבים בדרך כלל במצב של נישואי תערובת, ההיבט הזה עלול להיראות לא מספיק חשוב, הובאו כאן כמה נקודות במונחים אנושיים כלליים:

1) הסטטיסטיקה הוכיחה במידה מספקת שנישואי תערובת הם אחד האסונות הגדולים ביותר, לא רק עבור בן־הזוג היהודי אלא גם עבור הצד השני הנוגע בדבר. מכיוון שהם מגיעים מרקע כל־כך שונה, לא מן הנמנע שנישואי תערובת יהיו מקור לחיכוכים וכאבי־לב מתמידים. האסון גדול עוד יותר אם ישנם ילדים שעתידים לגדול בבית קרוע מחיכוכים כאלה.

יתרה מזו, הסטטיסטיקה מראה רק את “קצה הקרחון", מכיוון שעל מקרים רבים לא מדווחים, והם גם לא מושכים את תשומת לב הציבור, שלא לדבר על הסטטיסטיקות שאינן מתפרסמות שהן נגישות רק לאלה שבאים במגע עם מקרים כאלה באופן אישי, כמו רופאים, כמרים, עורכי־דין וכו’, וכל אלה מחויבים לשמור על סודיות. גם הצדדים המעורבים באופן ישיר בנישואי תערובת מתביישים לעתים קרובות להודות בכישלון ובטעות שלהם ועושים כמיטב יכולתם על מנת להסתיר את החיכוך והעצבות היום־יומיים אשר המיטו על עצמם, במיוחד אם הזהירו אותם בנוגע לתוצאות, והם העדיפו להתעלם מהאזהרות.

2) הסטטיסטיקה אינה מפתיעה כל כך. בעצם, זה היה מפתיע אם היו תוצאות אחרות. כשחושבים על העובדה שלא זו בלבד ששני הצדדים באים מרקע שונה כנ"ל, אלא גם מרקע עוין, דורות על־גבי דורות של רדיפות מהצד האחד, וקרבנות מהצד השני.

3) במבט ראשון קשה להבין מדוע יש בכלל נישואי תערובת כשמביטים על כל מה שידוע על האסון הזה. אבל – וגם את זה אפשר להבין – הצדדים הנוגעים בדבר באופן ישיר הם כל כך משוחדים וטעונים ברגשות עד שהונאה עצמית ומשאלת לב הניזונות מקשר חזק, קשר רגשי וגשמי, תופסים את מקומם של השכל הישר וההיגיון הפשוט.

4) בין ניגודים יש קשר רגשי מיוחד. עם זאת, לאור כל הגורמים העוינים, קשר רגשי זה לא יכול להימשך זמן רב, משום שבמוקדם או במאוחר כל העוינות והאיבה חייבים לצוף על פני השטח ובהדרגה להתעצם יותר ויותר, כאשר כל אחד מהצדדים מאשים את האחר בכך שסיבך אותו במצב כזה.

5) אחת הטענות הנפוצות ביותר להגנת ה"צדק" וה"חופש" שבנישואי תערובת היא שמכיוון ששני הצדדים הם מבוגרים ומוכנים לשאת בתוצאות וכו’, אין לאף אחד זכות להתערב ולהפריע. מספיק להשתמש בדוגמה אחת פשוטה כדי להראות עד כמה טענה זאת אינה נכונה. ניקח לדוגמה אדם שניצב מעל גשר ורוצה להשליך עצמו למטה ולשים קץ לחייו בטענה שהוא יודע מה הוא רוצה לעשות, ולאף אחד אין זכות להתערב וכו’. ברור שבכל חברה תרבותית וכל מי שנמצא בקרבת מקום צריך לנסות להניא אדם זה מלבצע את כוונתו, ואם יש צורך בכך, המשטרה ומכבי־האש מגויסים על מנת למנוע בכל האמצעים את ההתאבדות שעלולה להתרחש ולהציל אותו מלהזיק לעצמו.

6) אם יש רגש אמיתי בין שני האנשים הנוגעים בדבר, שלא לדבר על תחושה של הגינות ויושר פשוטים, אז הוא או היא לא ירצו לערב את הצד השני בבעיה כזאת, אפילו כשהחשש הוא קלוש. אבל, כפי שכבר צוין, קיימים חששות מאוד סבירים ואפילו בלתי נמנעים, שנישואי תערובת חייבים להסתיים באסון, הן בגשמיות והן ברוחניות. ואפילו אם יש כמה זוגות כאלה שעושים רושם שהם מאושרים ושבעי רצון וכו’, מסתבר מאוד שזה לא יותר מאשר עשיית רושם, כיוון שאינם רוצים לפרסם את מבוכתם.

יהודי או יהודייה שמתחתנים עם מי שאינו יהודי, בנוסף לחורבן שהם ממיטים על עצמם ועל השותפים שלהם, ממיטים חורבן גם על הדורות הבאים.[[1]](#footnote-1)

התבוללות ונישואי תערובת – פתרון סופי’

מנקודת המבט של מחויבות יהודית וזהות יהודית, נישואי תערובת הם אחת העבירות הכי חמורות המשפיעות על כל החיים.

יתירה מזו, אם עובדה זו הייתה נכונה בכל הזמנים, הרי שבדורנו ישנה הדגשה מיוחדת לדברים. השואה הותירה מורשת מיוחדת עבור כל היהודים ששרדו שלא להרשות לדבר כזה להתרחש שוב. לאויבינו יש שתי דרכים לנסות להשמיד את העם היהודי: האחת היא על ידי השמדה פיזית, כפי שהנאצים יימח שמם ניסו לעשות, והאחרת היא יותר מתוחכמת אך יש בה מידה לא פחותה של חורבן, וזאת על ידי התבוללות, ובמיוחד על ידי נישואי תערובת, ה’ ישמור.

צריך גם לזכור שאף אחד לא חי במגדל שן, ואף אחד לא יכול לטעון שחייו הם העסק האישי שלו. כאשר היסודות של הזהות היהודית נהרסים בידי יהודי יחיד, הדבר חייב להשפיע על הסביבה, כיוון שיהיו אנשים אשר ילכו בעקבות הדוגמה שלו ויתקדמו הלאה. תגובת השרשרת תוביל באופן בלתי נמנע להאצתו של “הפתרון הסופי".

כאשר זוכרים שיהודים במשך כל ההיסטוריה בכל המקומות והתנאים ותחת כל לחץ אפשרי שמרו על ייחודם ולא התחתנו עם גויים, זה נותן כח ועז גם למי שצריך לעמוד בניסיון כזה שלא להתחתן עם נכרי או נוכריה. כל מי שהוא כיום יהודי הוא ללא ספק צאצא של דורות על דורות ששמרו על ייחוד זה במסירות נפש ולא רצו להיטמע בין העמים בשום אופן, זכות האבות והאמהות במשך כל הדורות בוודאי תסייע לרוצה להמשיך בדרכם ולא לנתק את שרשרת הזהב.[[2]](#footnote-2)

לשלח את הנשים הנוכריות – חלק משיחת הרבי

פעמים רבות הזכיר הרבי מה שמפורש בתנ"ך שעזרא הסופר צוה על העולים שחזרו מגלות בבל, לשלח את הנשים הנוכריות שהתחתנו איתן ואת ילדיהן וכן עשו (ראה: עזרא פרקים ט־י). משיחת הרבי:

כאשר עזרא דרש לשלח את הנשים הנוכריות, היו שטענו נגדו, שהקב"ה שברא את היהודים ברא גם גוים כך שאין מקום לשוביניזם! על זה השיב עזרא שהסיבה שצריך לשלח את הנשים הנכריות היא לא בגלל שהגוים אינם הגונים וישרים וכו’ אלא בגלל שהקב"ה רוצה “זרע אלקים" ואילו על ידי לקיחת נשים נכריות גורמים שמיהודי נהיה גוי, במקום שייוולד יהודי – נולד גוי רח"ל. ולאחרי זה באים כל הצרות.. וכאמור כמה פעמים שזה היפך טובתן של הנשים הנכריות עצמן.[[3]](#footnote-3)

 מניעת התבוללות

 ד"ר גרשון קרנצלר, עיתונאי אמריקאי נפגש עם הרבי מיד אחרי קבלת נשיאות חב"ד, (שבט תשי"א). דובר באריכות על המסר של הרבי ליהדות ארה"ב ו"מלחמת תנופה" לקירוב יהודים וכן בקשר למניעת התבוללות:

..."ובסיכומו של דבר הרבי אופטימי"?

הרבי: "מאז התחלנו כאן באמריקה בגישה הזאת, אני יכול להצביע על תוצאות מדהימות שניכרות אפילו בקרב חוגים הולכים ומתרחבים של לא־דתיים".

(הרבי מבחין בהבעת ההפתעה הגדולה על פניי ואומר): "כן. אני מתכוון בפירוש לחוגים לא דתיים. הבט: תמיד היתה זו הדעה של חב"ד, שאין אף יהודי אחד, ויהיה רחוק מיהדות ככל שהוא נראה או חושב את עצמו שאין בו נקודת היהדות, שלו; איזושהי מצווה מסוימת שהוא מקיים מטבעו או בגלל נטיותיו. ואת הניצוץ הזה של יהדות, את אותה נקודה מסוימת שקיימת בגלוי בכל יהודי, יכולים וחייבים לנצל גם לטובת כלל־ישראל וגם לטובתו הפרטית שלו.

זאת הסיבה מדוע הרבי, חותני, קרא לא רק ליהודים דתיים לשתף פעולה ב'מתקפה' הזאת שהתחיל בה מאז התיישב באמריקה לפני עשר שנים אלא הוא פנה לכל החוגים והסוגים של היהודים; לכל מי שהיו לו היכולת והרצון לתרום משהו; לתרום היבט מסוים, כישרון מסוים, יכולת מסוימת – למען ה'מתקפה' שהכריז עליה עבור חינוך יהודי וחיים של תורה".

"שגם יהודים לא דתיים ישתתפו ב’מלחמת התנופה’ עבור אידישקייט"?! אני שואל.

הרבי (שקע בהרהור עמוק לכמה רגעים): "כן. יש משהו שעלינו להכיר בו: בעשור האחרון – או בשני העשורים האחרונים נגרמו לעם היהודי אבדות כל־כך כבדות, עד שכל אחד ואחת מאתנו צריך להיות בעל ערך כפול.

זאת הסיבה שהקריאה הזאת של הרבי אל הנשק, אל המתקפה למען יהדות של תורה, מופנית לא רק ליהודים דתיים; גם יהודים לא־דתיים נקראים לשתף פעולה במלחמת התנופה הזאת".

– "אבל איך"?

הרבי: "קח לדוגמא את העניין של נישואי תערובת. יש יהודים לא־דתיים שמתוך תרי"ג מצוות לא מקיימים כלום, חוץ ממצווה אחת שאותה הם מקיימים: נמנעים מנישואי תערובת. נוכל להעזר ביהודים אלו; לקרוא להם לשתף פעולה ב'מלחמת תנופה' נגד המכה הגדולה של נישואי תערובת’ הקורעת ומאבדת חלקים גדולים מהעם. לא תמיד חשוב מי עושה את המלאכה. העיקר שהיא נעשית. את הביצוע נבחן ונעריך בשני מישורים:

מה שהוא מצליח להשיג, באופן אובייקטיבי, וגם מה שהוא עושה ופועל על האדם עצמו שעוסק בזה. אם תרצה – יש כאן עוד מובן למושג של, שכר מצווה – מצווה’.

זו אולי עוד סיבה לאופטימיות. עוד סיבה נוספת לכך שאל לנו לאבד תקווה בגלל העובדה שהכוחות שלנו מועטים. כי, למעשה, הכוחות בכלל לא־מעטים, ורבים מאלו שאפשר לחשוב עליהם שהם אבודים, "אפיקורסים", הם בעצם בכלל לא כאלו; הם רק זקוקים לאיזושהי דחיפה, לאיזשהו גשר, כדי שימצאו את דרכם בחזרה[[4]](#footnote-4).

1. . 'אני יהודי' עמ' 413. תרגום מאנגלית. (התפרסם לראשונה בשבועון כפר חב"ד). [↑](#footnote-ref-1)
2. . תרגום מאנגלית ממכתב הרבי. נדפס ב'בית מאושר’ עמ' 264. [↑](#footnote-ref-2)
3. . משיחת שבת פרשת אחרי–קדושים, י"ג אייר תשל"ג. [↑](#footnote-ref-3)
4. . "אני יהודי" עמ' 414 [↑](#footnote-ref-4)